ཞི་ཅིན་ཕིང་གིས་སླད་ཕྱིན་རྒྱལ་ཁབ་གཉིས་པོའི་ས་གནས་མཉམ་ལས་ཐད་གྲོས་འགོ་ཁག་བཞི་བཏོན་གནང་ཡོད་དེ།གཅིག་ནི་ས་གནས་སྲིད་གཞུང་གི་ནུས་པ་འདོན་སྤེལ་བྱེད་པ་དང་།གཅིག་གྱུར་འཆར་འགོད་དང་མཐུན་སྦྱོར་ལ་ཤུགས་སྣོན་རྒྱག་པ།སྲིད་ཇུས་ཁོར་ཡུག་ལེགས་སུ་ཏན་ཏིག་གཏོང་བ།ས་གནས་དེ་བས་མང་བའི་བར་འབྲེལ་བ་འཛུགས་རྒྱུར་སྐུལ་མ་གཏོང་བ་བཅས་བྱས་ནས།རྒྱལ་ཁབ་གཉིས་པོའི་ཁེ་ལས་ཀྱིས་ཕན་ཚུན་མ་འཇོག་བྱ་རྒྱུར་དེ་བས་ལེགས་པའི་ཚོང་གཉེར་ཁོར་ཡུག་བསྐྲུན་པ་དང་དེ་བས་སྟབས་བདེ་བའི་མཉམ་ལས་ཆ་རྐྱེན་བསྐྲུན་དགོས་པ།གཉིས་ནི་མཉམ་ལས་ཀྱི་བསམ་ཕྱོགས་གསར་གཏོད་བྱེད་པ་དང་།མཉམ་ལས་ཀྱི་ས་ཁོངས་རྒྱ་སྐྱེད་གཏོང་བ།མཉམ་ལས་ཀྱི་སྟེགས་བུ་བེད་སྤྱོད་གང་ལེགས་བྱེད་པ་བཅས་བྱས་ནས།ད་ལྟའི་སྒྲིག་གཞི་གོང་འཕེལ་ཡག་པོ་གཏོང་བ་དང་།ས་ཁོངས་མཉམ་ལས་ཀྱི་བྱེད་ཐབས་གསར་པ་འཚོལ་ཞིབ་གཏིང་ཟབ་བྱེད་དགོས་པ།གསུམ་ནི་ཕན་ཚུན་གསབ་རེས་ཐུབ་པའི་བཟང་ཆ་འཚོལ་བ་དང་།ས་གནས་ཀྱི་ཁྱད་ཆོས་འབུར་དུ་ཐོན་པ་བྱས་ནས།མཉམ་ལས་ཀྱི་གནད་འཕིགས་འབྲེལ་མཐུད་ཐུབ་པ་དང་།ཕུལ་བྱུང་གི་ཐོན་ཁུངས་ལེགས་སྒྲིག་བྱེད་པ།མཉམ་ལས་ཀྱི་ནང་སྐྱེས་འགུལ་ཤུགས་སྐུལ་སློང་བྱེད་པ།བཟང་ཆ་དེ་གྲུབ་འབྲས་ལ་གྱུར་བ་དང་།མཉམ་ལས་ཀྱི་ཁྱད་ཆོས་གཏོད་དགོས་པ།བཞི་ནི་མི་ཆོས་རིག་གནས་སྤེལ་རེས་ཟབ་ཏུ་གཏོང་བ་དང་།མཉམ་ལས་ཀྱི་གཙོ་གྲས་དམངས་འདོད་དང་སྤྱི་ཚོགས་རྨང་གཞིར་ཤུགས་སྣོན་རྒྱབ་ནས།རྒྱལ་ཁབ་གཉིས་པོའི་ས་གནས་ཀྱི་རིག་གནས་དང་ཡུལ་སྐོར།སློབ་གསོ།སྨྱན་སྦྱོར་སོགས་ཁྱབ་ཁོངས་ཀྱི་སྤེལ་རེས་སྒྲིག་གཞི་ཅན་དང་རྒྱུན་ལྡན་ཅན་ལ་སྐུལ་འདེད་གཏོང་བ་དང་།ཕན་ཚུན་ལ་ལྟ་སྟངས་ཡག་པ་དང་ཁས་ལེན་གྱི་བསམ་པ་ཆེ་རུ་དགོས་པ་བཅས་ཡིན་པ་རེད།